Máis feiras sobre emprego: 2º Foro Porremprego, 22 e 23 de novembro | Vigo Low Cost\nPublicado el 5 de noviembre de 2012 | por María Cousido\nMáis feiras sobre emprego: 2º Foro Porremprego, 22 e 23 de novembro\nHai unha semana que vos falabamos da Feira PonteEmprego, que terá lugar en Pontevedra o 21 e 22 de novembro, e hoxe vos falamos doutra feira moi similar: o II Foro de Emprego e Formación “Porremprego”, que está organizado pola Concellería de Emprego do Concello de O Porriño. Ao celebrarse o 22 e 23 de novembro medio coincidirá en datas coa PonteEmprego, pero seguro que tedes un oco para achegarvos un rato a unha e outra. Está previsto que a primeira xornada se adique principalmente á formación e se dirixa especialmente aos estudantes, recén titulados e emprendedores, mentres que a do venres estará máis centrada no tema da procura de emprego.\nO Foro Porremprego está dirixido ao mesmo público que a feira pontevedresa -desempregados, estudantes, emprendedores e empresas na procura de novos empregados- e celébrase este ano no Polideportivo Municipal porriñés (MAPA). Neste caso, a asistencia é tamén libre e gratuita, pero sen necesidade de inscrición algunha.\nQue atoparemos no 2º Foro Porremprego?\nUnha feira de stands de institucións, centros de formación e empresas da comarca interesadas en reclutar persoal, que recollarán in situ o Curriculum Vitae de todos os interesados. A día de hoxe xa hai unha treintena de empresas inscritas para participar na feira -podedes consultar neste enlace o listado- aínda que o número pode aínda ser maior, pois o prazo de inscrición para empresas remata este venres.\nCharlas-coloquio e mesas redondas nas que intervirán representantes de empresas como Gadisa, Snop, Indra, Censa, Lonza, Inbobe, etc. Porase á disposición dos asistentes un formulario anónimo de cuestións dirixidas aos poñentes.\nObradoiros de orientación laboral e posta en marcha dun proxecto empresarial.\nUn concurso de currículums no cal os participantes terán que lograr a forma máis orixinal e á vez efectiva para presentarse ante unha posible oferta de emprego.\nActividades programadas (descargar en pdf)\n986 338 217 (horario de atención al público de 8:00 a 15:00)\nTags: buscar empleo, búsqueda de empleo, feira porremprego, feiron porremprego, feria de empleo, formación para desempleados, foro porremprego, porremprego, Porriño


SEGUNDA XORNADA DO MUNDIAL DE VIVEIRO - RELEVOS MIXTOS TRIATHLE - Fegatri\nSEGUNDA XORNADA DO MUNDIAL DE VIVEIRO – RELEVOS MIXTOS TRIATHLE\nNa segunda xornada do Mundial de Viveiro de Biathle e Triathle celebrouse a proba de relevos mixtos de Triathle con dominio dos países favoritos e dúas medallas para España.\nNa categoría sénior, os franceses Henrard and Belhamr, que xa venceran o día anterior en Biathle, volveron demostrar a súa superioridade para lograr a medalla de ouro. O podio completouse con Sudáfrica (2º) e a República Checa (3º). En júnior, foi a República Checa a vencedora, con Sudáfrica en segunda posición e Kazajistán, co bronce.\nNovamente as medallas estiveron principalmente repartidas entre Sudáfrica, Gran Bretaña e Exipto, aínda que a República Checa súmase ao medalleiro con forza (onte logrou 1 ouro e 4 pratas) . Onte tamén se estrearon no medalleiro Rusia (con 1 ouro e 1 prata) e India (foi bronce en -11).\nCon respecto á delegación española, na xornada de onte sumáronse dúas medallas. O ouro foi para Natalia Sánchez e Javier Carnero en máster 40, mentres que Begoña García e Ángel Fernández lograron o bronce en máster 60.\nHoxe disputarase a proba individual de Triathle.\n← Prev: Comezou o Mundial de Viveiro con Sudáfrica como o país máis laureado Next: ESPAÑA, CAMPIOA DO MUNDO SÉNIOR DE TRIATHLE CON CRISTÓBAL RODRÍGUEZ COMO LÍDER →


O ANO QUE SE VAI ….O ANO QUE CHEGA - A MALIÑA DE LUGO\nO ANO QUE SE VAI ….O ANO QUE CHEGA\nAcábouse o ano, acábouse. As horas, os días, os meses... dan lugar a un novo ano que quen sabe que nos deparará... e repasamos os capítulos que confeccionaron o libro do 2010, sabedores de que aquelas parolas quedaron escritas para sempre e que ninguén pode borralas nin tachalas a estas alturas. Ninguén poderá cambiar xa as estrofas desas musicas soñadas e escoitadas; nin as risas, bicos e caricias que rumorean algúns doces vocábulos que aínda se esconden baixo as sabas da cama; nin as bágoas que se mesturaron coa tinta e mancharon as marxes; nin as carreiras, nin os quéroche , nin os pedazos de vida que apostaches nunha ruleta rusa que unhas veces deuche e outras veces quitouche... Pero ben, son cousas que pasan.\nMentres todo isto voa pola mente... páraste... miras ao escaparate dunha das incontables tendas de luces brancas e reflejos de cores e que saen repletas de carros desbordados de rebaixas, mentres deixan no seu interior unha auténtica batalla campal que as sufridas dependentas recollerán cando acaben as 4 horas de traballo que aínda lles queda por diante. Suspiras. Pensas na xente que pasou os Nadais sos, algunhas moi fodidas, e ségues debatendo entre o bo e o malo que ostentan estas festas. E vólves a casa.\nRecoñéceste a ti mesmo o moito que necesitas á parte contratante, e as ganas que tes de volver vela. Logo acórdaste dos reis meigos, do barrigon ese que anuncia Coca cola... mmmm... nin de pequerrecho escribiches a carta... pero ben, algo caeu, seguro: unha bufanda para o frio e un sombreiro para gardar a pista de aterrizaxe que teño ala arriba, eu quixera, mellor, unha quiniela de 14, sin cubrila pois non teño pratica na cousa, que se un puñado de estrelas, saúde, moitas sorpresas ilusionantes... A ver, a ver que lle traen os reis a un republicano coma min,no novo ano 2012, xa que este tamen pasou.\nO final de ano e o comezo dun novo é moitas veces o momento idóneo para facer balance, para valorar o ano que transcorreu e ver que nos deu, que deixamos nel. Penso tamén en todas as desigualdades que nos rodean, neste comercio desmedido que invadiu a nosa sociedade e os corazóns de moitas persoas que permeabilizaron o seu espírito a este modo de vida tan artificial, cando noutros lugares distantes, ou non tanto, hai persoas con serias dificultades económicas. Destas festas herdeiras das que se facian en honor a Mitra e donde os romans repartian regalos a esgallo, como agora, eu valoro as cousas auténticas, o afecto dos meus, estas reunións íntimas que comparto cos eles nos contados días de asueto, e que duren, xa que o tempo e implacable con todos nos.\nManda carallo¡ saeume un post no que non falo de politica, politicos e demais xente de mal vivir.\nComentarios (17) - Categoría: Xeral - Publicado o 11-01-2011 09:38\nNon sei, eu non creo nesas cousas de Ano novo Vida nova, a verdade. Cámbiase o número e xa está. Ainda que non haia boas intencións que quedan niso, só en propósitos para o novo ano. Empezamos con forza, con moitas ganas e ímonos desinflando pouco a pouco e, ao final, nada de nada. Eu fai tempo que deixei de facelo.\n#blgtk08#r /> Tamén hai quen pensa que se o ano anterior non foi bo, o seguinte ten que ser mellor. E, ás veces, si pero, ás veces, non. Só hai que camiñar de fronte e coa cabeza alta, sortear os obstáculos, se é que os hai, e relativizar todo bastante máis do que o facemos. Que todos os anos son bos, sempre teñen algo fascinante que recordar.\nComentario por Rosa (11-01-2011 14:54)\nCando saio do traballo e leo os teus comentarios lévasme todo o #blgtk08#máis parecido ao optimismo que teño na vida. É só un ratiño, pero grazas\nComentario por Paco (11-01-2011 14:55)\n3 Deseos para 2011\n¿Para cuándo alguien que FIRME UN CONTRATO diciendo que al llegar al poder se bajará el sueldo y se lo bajará también a todo#blgtk08# su equipo?\nComentario por Madrid (11-01-2011 14:57)\nPienso exactamente igual que tú. Lo que hay que intentar es mantener la#blgtk08# ilusión. Un abrazo y gracias por la compañia que me das en el trabajo!\nComentario por arorua (12-01-2011 09:45)\nBen, ben os teus consellos non me pa#blgtk08#receron nada mal, jejeje. Feliz ano.\nComentario por Carlos52 (12-01-2011 09:49)\nO que teño claro Regal,e que a politica e os politicos son necesarios, e que o que hai que cambiar non é aos políticos, senón á cidadanía. Os políticos son o seu máis fiel reflexo. E a nosa cidadanía#blgtk08# é das máis corruptas, apáticas, pouco informada e formadas que coñecín. E non é un problema de que estean formados ou non en coñecementos técnicos, se non en pensamento crítico. Este ultimo, escasea MOITO.\nComentario por Ensinante (12-01-2011 09:52)\n7 Mañá... Mañá... Mellor.\nComentario por Rosa (12-01-2011 09:55)\n8 A min o único que me preocupa é que Viveiro afúndese con nós dentro. A culpa a teñen Roel, Cal, Amor, O Pata, Leal... toda esta tropa de incompetentes que estragan Viveiro polo seus egoismos e incompetencia manifesta. Non valen pra outra cousa que pra poñere de monicreques presidindo o Festival do Landro. Velaí tedes a verdadeira imaxe da progresía viveirense: Un festival trasnochado e iles todos contentos na primeria fila presidindo o evento.\nViveiro retrocede por culpa deste comunismo radical que non traballa, só se adica a andar polos bares. Un comunismo que se enfronta con todo o mundo: veciños, administracións, empresas... o mesmo lles ten; todo aquil que ouse cuestionar esta inacción, será posto na picota e vilipendiado sen piedade, atacado con toda clase de armas de difamamción masiva.\nPor este foro pululan radicais defensores deste desastre, xentes ao servicio da causa; mesmo estes representantes do pobo non se cortan un pelo e tamén entran en faena...unha verdadeira vergoña que amosa o nivel do que estamos a falar.\nSe#blgtk08# un se achega a un pleno, o espetáculo non pode ser máis lamentábel. Un alcalde mitinero, sentado na poltrona do matonismo máis insultante, que xoga coas cartas marcadas e presume de gañar tódalas xogadas. Nunca tal se víu... non deixa falar a quen non lle conven, falta e insulta canto quere e cando quere, e difama se rubor a quen lle parece. Síntese un Deus todo poderoso e exerce coma tal. Ninguén lle sopra ou que se ateña as consecuencias.\nNa bancada dese enxendro chamado non adscritos, rinlle as gracias non vaia ser que lles caia algo.\nNo PP pouco poden facer, non lles deixa falar.\nO BNG tratou de discutirlle algunha cousa algunha vez, pero saiu tan mal parado que xa non lles quedaron ganas para máis.\nNa bancada socialista disfrutan co show e con que Roel abuse ás súas anchas dos adversarios políticos.\nEsquerda Afundida está niso, afundindose.\nIste é o panoarama... sen dúbida desolador, pero é o que hai e a min preocúpame moito.\nSeguirei contando o que penso. Saudos cordiais.\nComentario por Xurxo Pena (12-01-2011 11:59)\n9 Non falas de política, pero iso é bo, a#blgtk08#s veces hai que parar a pillar folgos.\nComentario por A cruz da Campa (13-01-2011 08:17)\n10 Este sistema que tenemos, lo define a la perfección Garcia Trevijano, os aconsejo sus videos en youtube, es muy vehemente porque es muy claro, al pan pan y al vino vino, y denuncia desde el principio el sistema de partidos políticos que tenemos que a su juicio provoca la corrupción porq#blgtk08#ue no hay representatividad directa… A su juicio la izquierda se vendió en la transición al aceptar el sistema proporcional y no el mayoritario, bueno él lo explica mucho mejor…\n(son varios partes)\nComentario por Grettel (13-01-2011 10:20)\nEu tambien penso que hai que culpar por igual a politicos e ciudadania, sen ignorar que 15 anos de boom economico dan pé a moitos autoengaños a ambos #blgtk08#os dous lados.\nNon pretendamos arranxar o mundo, contentemonos con que a verdade fainos libres.\nNon pretendamos liderar, sexamos lideres porque nos seguen.\nComentario por Carlos (13-01-2011 10:21)\nComo estamos en "Tempos de Matanza" pois é fácil atopar o refrán:\n"A Cada PORCO CHÉGALLE O seu SAN MARTÍN" (O acento na Í, será polo coitelo)\n¡Que todo o mundo ten o seu minuto ou o s#blgtk08#eu tempo de Fama, Gilipolleces, Desvarios, Etc. Etc.!\nE en particular:\nOs bobos ou porcos do todo:\n¡Que por ser expertos en ?o seu tema? crense expertos en ?todos os temas?, dereito a insultar incluído!\nComentario por Albarito (13-01-2011 10:23)\nPara min o peor é que todavia todos teñan o discurso da esquerda e a dereita. Pero señores a xente de agor#blgtk08#a pasa dese discurso antigo e malo. A xente agora só quere solucións, e un equipo gobernando altamente cualificado.\nComentario por Portiño (13-01-2011 10:26)\n14 Eu tamén estou moi preocupado co futuro de Viveiro. Na comarca xa non somos referente en nada, Xurxo Pena atina bastante co que di. Temos un grande problema de liderazgo e de representación política. O Alcalde non#blgtk08# se move, so vai á Deputación e pouco máis. Esta cidade precisa dun cambio político moi grande. Estamos perdendo o tren do futuro.\n¡Viveirenses, espertade do voso letargo e espabilade ou imos de cu!\nComentario por Antonio (13-01-2011 11:55)\n15 Moi bonitiño saic#blgtk08#he na foto Sito.\nComentario por Un amigo (13-01-2011 13:56)\n16 Albarito, deja de rebuznar. Solo sabes insultar y dejar patente tu incultura. Si hablas en galego, el refran sería: "A cada porco chégalle o seu San MARTIÑO". No #blgtk08#sabes ni siquiera insultar, ni en gallego, ni en castellano.\n"Bobos", "porcos" ...te luces chaval, evidencias tu calaña cada vez más ¡Tómate la medicación!\nComentario por Albarito, no seas inculto (13-01-2011 18:13)\n17 Albarito non sabe se quera nin cando cae San Martiño.... San Martiño foi o 11 de novembro, que era a época na que se mataba o porco porque pasado o "veraniño de San martiño" comezaba a facer máis frío e polo tanto podíase curar millor a carne. Agora estamos a piques de entra#blgtk08#r no antroido e os lacóns e cachuchas teñen que estar no seu punto de salazón, co que se matamos nestas épocas os cochos, pobres de nós.\nEn fin, Albaritiño que "b", tápate un pouquiño e deixate de lerias que metes moito a pata. O que sempre digo, ¡¡¡¡maldita logse!!!\nComentario por maldita logse (13-01-2011 20:30)


Libros electrónicos de balde de Publicacións do BOE | Fonte limpa\nLexislación, Noticias e novidades, Recursos web, Varios\nFiled Under BOE, editoriais, Libro electrónico\nPublicaciones del BOE ofrece de balde algúns títulos da colección Textos legales, e outras publicacións, en formato ePUB (libre de calquera sistema DRM), para o seu almacenamento e lectura en dispositivos móbiles.\nePUB é un formato de documento estandarizado para dispositivos tipo libro electrónico (e-book). Os documentos ePUB poden ser visualizados con outros dispositivos móbiles coma os teléfonos (Android, iPhone, Windows Mobile, Symbian, …) ou tablet (iPad). Tamén é possible visualizar de forma sinxela estes documentos baixo Windows ou OS X, descargando o visor, tamén de balde, Adobe Digital Editions.\n« Exposición bibliográfica en homenaxe ao profesor Herminio Barreiro\nExposición bibliográfica. 200 anos da Constitución de Cádiz »


O alcalde avanzou hoxe a celebración deste espectáculo que, xunto ao recital que ofrecerá a Coral Casablanca o 27 de xullo, completan o programa das festas de verán de Vigo en Castrelos. <br />\nA Xunta de Goberno Local aprobou convenios con Afaga, Alborada, DOA e a Asociación de Persoas Xordas de Vigo, ademais dunha subvención a Unicef para un programa de axuda en Siria, decisións de "profundo" contido social que "caracterizan" a actuación do Concello, en verbas do seu alcalde.\nAbel Caballero presidiu esta mañá o Comité Executivo de Navalia (Feira Internacional da Industria Naval), onde estivo acompañado, entre outros, polo máximo responsable do evento, José García Costas. Logo de felicitar aos organizadores dunha "feira imprescindible en Europa", amosou a súa satisfacción porque este certame se achegue cada vez máis á cidade porque a edición de 2020 volverá ser "unha magnífica ocasión da economía, da tecnoloxía e do crecemento económico" para Vigo.\nO XXXIII Congreso Internacional de Economía Aplicada Asepelt 2019 reúne en Vigo a máis de 150 especialistas


Doentes aparcados nos corredores de urxencias, outra vez\nTres persoas morreron mentres agardaban asistencia nunha cama nos andadeiros de urxencias do Complexo Hospitalario de Santiago (CHUS) nos últimos seis anos. Son datos da Asociación de Pacientes do CHUS que, ante “colapsos” como o deste xoves, teme que esta macabra lista se amplíe calquera día.\nPor Manuel Vilas | Santiago de Compostela | 19/05/2017 | Actualizada ás 08:00\nFernando Abraldes, presidente deste colectivo de usuarios da sanidade pública, cifra en máis de dúas horas o tempo de agarda que había nas urxencias do CHUS este xoves. Durante o serán había unha cola de 20 doentes sen examinar polo médico e moitos dos que foran examinados, malia a súa gravidade, estaban nas corredoiras.\nDoentes aparcados en cadeiras e camillas nas corredoiras do CHUS o 31 de xaneiro de 2017 | Fonte: Asociación de Pacientes\n“Desde as 13:40 horas estanse colocando a pacientes de gravidade intermedia en cadeiras de rodas e padiolas nos corredores de acceso ao servizo de urxencias. Ás 17:30 horas 5 pacientes estaban agardando nos corredores a ser atendidos despois de estar cualificados pola triaxe como pacientes de certa gravidade”, denunciou a citada asociación nun comunicado.\nGC contactou coa Consellería de Sanidade para dar a coñecer a versión do Goberno respecto a estas evias. A Consellería non se quixo pronunciar indicando que é un tema de responsabilidade da xerencia do CHUS. Os voceiros oficiais da Área Sanitaria recoñeceron que houbo un "pico" de entradas en urxencias antes das 13 horas e que a chegada de moitos doentes graves puido alongar a espera daqueles non tan graves. Con todo, indican que todos eles foron atendidos e que contra as 15 horas a situación estaba normalizada.\nEn conversa con GC, Abraldes alerta que as longas esperas e as camas en urxencias non son un problema puntual causado por unha epidemia, como alega a miúdo o Sergas excusándose na gripe, senón unha eiva “estrutural”. Como proba, a Asociación de Pacientes remitiu a GC fotografías de pacientes aparcados nos corredores do CHUS o 31 de xaneiro. O ano pasado, din que contabilizaron “ducias” de días coas urxencias “colapsadas”.\nCal é o motivo do “colapso” unha e outra vez das urxencias? Na súa opinión, “o problema básico é que no SERGAS non queren contratar máis persoal para que as camas estean operativas”. A Asociación de Pacientes sinala que en Santiago hai ducias de camas en hospitais públicas pechadas. “Todo isto segue acontecendo mentres a xerencia mantén todas as camas de medicina interna do Gil Casares pechadas sen dotación de persoal para ser atendidas adecuadamente, e utilizando os servizos de urxencias como camas hospitalarias”, indican.\nEsta dificultade non é exclusiva da Área Sanitaria de Santiago. Nesta mesma semana colectivos en defensa da sanidade pública alertaron do inminente peche de centos de camas na Área Sanitaria de Vigo durante os meses de verán, a partir de xuño. Na área pedriática, moitas camas están pechadas seis meses ao ano.\nObivamente, ter camas nas corredoiras dos hospitais vulnera ademais a lexislación de prevención de riscos laborais. “Existe un problema a maiores en relación coa seguridade de traballo, a normativa di que os corredores de acceso a urxencia deben estar totalmente baleiros, e sen embargo unha e outra vez están repletos de pacientes en padiolas e os seus acompañantes”, láiase Abraldes. De feito, a Inspección de Traballo abriu varios expedientes nestes anos ao SERGAS por estes bloqueos, expedientes que polo visto non serviron para solventar a eiva.\nA Área Sanitaria de Santiago está dirixida por Eloína Nuñez Feijóo. A curmá do presidente chegou a este posto en febreiro. Abraldes concede que nos primeiros meses a situación das camas nos corredores parece que mellorara, pero sinala que o problema volve a reproducirse “un día si e outro tamén”.\nPor iso reclámalle a Nuñez Feijóo, medidas de “carácter estratéxico”. É dicir, “medios materiais e humanos para poñer fin a esta tortura continuada”.\nA morte dunha doente nos corredores de urxencias este marzo foi denunciada á Fiscalía. A presencia de padiolas nas corredoiras do CHUS foi denunciada ante a Inspacción de Traballo.\n1 Dr. Bacterio\nSegue a campaña do PP de desprestixio da Sanidade Pública para aumentar as privatizacións e os concertos coa sanidade privada\nRescatan da auga a unha persona inconsciente na Praia das Delicias, en Sada (A Coruña)\nPiden 28 anos de cárcere para dous homes acusados de asaltar, roubar e asasinar a unha anciá en Pontevedra\nA Garda Civil detecta a 203 condutores con presenza de alcol ou drogas na noite de San Xoán en Galicia\nUn condutor, que duplicaba a taxa de alcoholemia legal, atropela a unha nena de 10 anos en Dumbría (A Coruña)\nA Coruña viviu unha noite de San Xoán "tranquila" que congregou na cidade a 170.000 persoas\nO 061 atendeu a 85 persoas durante a noite de San Xoán, 55 delas por intoxicacións por alcol ou drogas\nBeiras insta ao PSOE a acabar co "estado...


A Asociación de Troiteiros Río Furelos, remata coa intensa campaña de concienciación medioambiental cun último acto no CEIP nº 1 de Melide. Recordar que esta campaña iniciouse no mes de novembro de 2007 cunha exposición fotográfica acompañada dunha charla e do vídeo do desastre do río Catasol no Multiusos de Melide, seguida dunha exposición fotográfica en grandes paneis con máis de 200 fotográfias ó aire libre nas rúas e prazas de Melide. Continuou a campaña de concienciación medioambiental nos colexios de ensino CEIP nº 2 Martagona, CEIP nº 3 Mestre Pastor Barral e remata o día 14 de febreiro de 2008 no CEIP nº 1 de Melide, despois da exposición fotográfica pertinente, proxectáronse os documentos audiovisuais das Xornadas de Limpeza e do Desastre do río Catasol. Os alumnos fan as preguntas pertinentes, interesándose sobretodo polas causas e consecuencias do mesmo e mostran gran interés en poder colaborar para erradicar entre todos esta lacra de vertidos e contaminación de todo tipo.\nNesta ocasión, a charla foi levada a cabo polo vocal de medioambiente Xan Pérez e polo vicesecretario Carlos Lamas, que mostrarón unha vez máis a súa sorpresa pola gran acollida que tiveron por todos.\nXavier Pazo, presidente da Asociación de Troiteiros Río Furelos, agradece a colaboración, interés e implicación mostrado polo alumnado, mestres e empresas colaboradoras.\nPublicado por Asoc. Troiteiros Río Furelos en 18:50\nCONFERENCIA INFORMATIVA CONCELLO TOQUES


Aprende a sentirte ben 10/03/2020\nSon moitas as investigacións que durante as últimas décadas leváronse a cabo sobre os beneficios para a saúde derivados do consumo de aceite de oliva.\nO aceite de oliva é un dos principais ingredientes da dieta cardiosaudable xa que nos achega diferentes nutrientes beneficiosos para a nosa saúde.\nAs graxas ou lípidos, formados por ácidos graxos, divídense en ácidos graxos saturados, procedentes sobre todo de graxas de orixe animal e relacionados en maior medida con problemas cardiovasculares, e ácidos graxos insaturados, procedentes de aceites vexetais e peixes, e máis saudables para o organismo. Á súa vez, os insaturados divídense principalmente en monoinsaturados (como o ácido oléico) e poliinsaturados (como o ácido linoléico), ambos fundamentais para a vida humana. O principal tipo de ácido graxo do aceite de oliva é o monoinsaturado.\nOutros nutrientes importantes son os antioxidantes como a vitamina E e os polifenoles. É precisamente o alto contido en ácidos graxos monoinsaturados e en substancias antioxidantes (vitamina E) o que confire ao aceite de oliva os seus efectos tan beneficiosos.\nEntre as principais propiedades e aspectos beneficiosos do consumo de aceite de oliva cabe apuntar:\n• Unha das principais características da dieta atlántica é a utilización de aceite de oliva tanto para o aderezado como para o cociñado dos alimentos.\n• O seu alto contido en polifenoles fai que teña unha gran capacidade antioxidante, reducindo así a oxidación e o dano celular.\n• O efecto beneficioso para a saúde do aceite de oliva depende da cantidade de polifenoles que conteña; por este motivo, é importante usar aceite de oliva virxe extra (e non aceite refinado), xa que é o menos procesado e foi prensado unha soa vez.\n• O aceite de oliva prevén algunhas enfermidades cardiovasculares, principalmente, o infarto de miocardio, a anxina de peito e a trombose cerebral.\n• O seu alto contido en ácido oléico axuda a regular os niveis de colesterol, producindo unha diminución do chamado colesterol malo ( LDL) e aumentando os niveis do colesterol bo ( HDL).\n• Contribúe a reducir a presión arterial.\n• Reduce a formación de coágulos sanguíneos e mellora a saúde das paredes arteriais.\n• Axuda a reducir os niveis elevados de glicosa no sangue.\n• Reduce o risco de síndrome metabólico (obesidade).\n• Axuda a manter un equilibro máis san entre ácidos graxos omega-3 e omega-6.\n• Ten un efecto protector contra certos tipos de cancro, tales como o de mama, próstata, endometrio e aparello dixestivo.\n• Reduce a actividade dos microbios e as infeccións.\n• Ten un efecto antiinflamatorio.\n• Cando se aplica directamente sobre a pel ten un efecto hidratante.\n• Mellora o funcionamento do estómago, fígado, páncreas e intestino e ten un lixeiro efecto laxante.\n• Axuda a previr a osteoporose xa que favorece a absorción do calcio e a mineralización do óso.\n• A súa utilización está recomendada para todas as idades, tanto na alimentación infantil como na terceira idade.\n• Non favorece a obesidade e aumenta a actividade lipolítica (destrución de graxa) do tecido adiposo.\n• O consumo de aceite de oliva en cantidades razoables, non ten ningún efecto negativo para a saúde.


Provincia de Tui - Howling Pixel\nAntonio Arias Teixeiro (1772)\nAntonio Arias Teixeiro, nado en Pontevedra en 1772 e finado en data descoñecida, foi un escritor e político galego.\nBuenaventura Marcó del Pont Bori, nado en Calella (Barcelona) en 1738 e finado en Vigo en setembro de 1818, foi un comerciante catalán afincado en Vigo.\nSanta Isabel de Camposancos, ou A Visitación de Santa María de Camposancos, é unha parroquia que se localiza no concello da Guarda. É unha das 9 entidades locais menores de Galicia. Segundo o padrón municipal de 2014 tiña 1.088 habitantes (567 mulleres e 521 homes), distribuídos en 9 entidades de poboación, o que supón un aumento continuado en relación aos anos 2004, cando tiña 987 habitantes, e 1999, con 913. Está situada á beira do río Miño, case na súa desembocadura no océano Atlántico. Pertence á diocese de Tui-Vigo, na que está incluída o arciprestado da Guarda-Tebra.


Produtos aseguradores que axudan a saír de apuros | Consumer\nProdutos aseguradores que axudan a saír de apuros\nOs cartóns de crédito poden incluír coberturas e indemnizacións que os usuarios desaproveitan por descoñecemento\nData de publicación: Sábado, 28deMarzode2009\nO desemprego, un contratempo que obrigue a permanecer hospitalizado e paralice a actividade dun traballador autónomo… Son numerosas as circunstancias que poden provocar que a economía doméstica resíntase, e é importante contar con seguros capaces de mitigar tal situación. Desde os seguros de protección de pagos ata as garantías por desemprego ou incapacidade temporal, son moitos os produtos que cobren aos usuarios, pero o que gran parte destes descoñece é que a maioría dos cartóns de crédito tamén inclúen coberturas e indemnizacións.\nA fórmula máis común de protección son os seguros de protección de pagos, un produto que garante o pago da cota mensual do préstamo hipotecario ou persoal, en caso de desemprego ou incapacidade temporal. Pero, á parte deste produto tan específico, hai outros que poden solucionar máis dun problema. Os máis habituais son os relacionados coas pólizas de vida ou accidentes, comercializados pola totalidade de aseguradoras, e que ás súas coberturas habituais suman, por exemplo, a cancelación do saldo pendente dos cartóns de crédito ou unha garantía de desemprego ou incapacidade temporal, permitindo ao usuario manter o seguro se non pode pagar as primas coyunturalmente por algunha destas circunstancias.\nTamén as aseguradoras cobren as necesidades derivadas dun internamento hospitalario ou paso polo quirófano de tal modo que esta circunstancia non supoña unha dificultade engadida nin represente un obstáculo insalvable para a súa economía. Así, garántese a obtención de ingresos diarios en caso de hospitalización, accidente, intervención cirúrxica ou enfermidade. Obviamente, as prestacións serán maiores e máis amplas canto máis cara sexa a curmá.\nOs seguros de protección de pagos garanten o reembolso da cota do préstamo en caso de desemprego ou incapacidade\nAdemais das pólizas, gran parte dos cartóns de crédito inclúen estas coberturas, aínda que con menores prestacións que un seguro (a medida que a gama do cartón sexa máis alta, máis extensas serán as súas prestacións). Sempre que se contrate un cartón, por tanto, é aconsellable ler a letra pequena do documento, xa que moitas veces os usuarios descoñecen que teñen dereito a diversas indemnizacións. Así, os cartóns inclúen, por exemplo, a posibilidade de saldar a débeda contraída coa mesma cando se produza a invalidez absoluta e permanente do titular. Para poder optar a esta prestación, é necesario encher unha declaración de saúde e mesmo, nalgúns casos, facerse un recoñecemento médico. Tamén adoitan incluír unha cláusula na que se contemplan coberturas para a invalidez de carácter temporal ou en caso de sufrir accidentes.\nPara autónomos e pemes\nOs autónomos son os traballadores que, probablemente, teñan unha maior desprotección. Para eles, as aseguradoras contan con pólizas específicas con tres coberturas básicas: renda mensual por invalidez temporal, por falecemento ou incapacidade profesional absoluta. Afinando aínda máis, algunhas compañías inclúen a posibilidade de obter unha indemnización en caso de hospitalización, ou cando o traballador autónomo sufra unha incapacidade temporal total, o que permite ao titular manter os seus ingresos durante o tempo que permaneza imposibilitado para realizar a súa actividade profesional. Igualmente problemática para estes profesionais é a retirada do carné de conducir, polo que algunhas pólizas inclúen a posibilidade de subscribir, aínda que sempre de forma opcional, esta continxencia.\nRespecto das pequenas e medianas empresas, o seguro de crédito é un instrumento moi eficaz, xa que protexe o cobro das súas contas comerciais contra o risco de moura prolongada e o de insolvencia dos compradores. Así, garante un dos activos máis importantes destas empresas. Abarca unha ampla gama de servizos que agrupa os seguintes procesos:\nProceso de análise e clasificación crediticia dos riscos comerciais e vixilancia da solvencia dos compradores.\nXestión de cobro dos créditos impagados.\nIndemnización das perdas dimanadas dos mesmos.\nCoa redución do risco de falta de pagamento das contas por cobrar, as empresas poden obter mellores condicións de financiamento bancario, así como aumentos nos seus límites de crédito. As contas de clientes deixan de ser unha simple expectativa para converterse en activos libres de risco, o que representa unha importante vantaxe competitiva nas estratexias de negocio das empresas.\ncartóns de crédito coberturas desemprego seguros temporal


Baiona recorrerá ante o Contencioso a resolución da Xunta sobre a humanización de Sabarís - ValmiñorTV\nInicioBAIONABaiona recorrerá ante o Contencioso a resolución da Xunta sobre a humanización de Sabarís\nBaiona recorrerá ante o Contencioso a resolución da Xunta sobre a humanización de Sabarís\nA pesar de ter vixencia ata o 31 de decembro de 2020, o pasado 1 de xullo a Xunta de Galicia desestimou o recurso potestativo interposto polo Concello de Baiona ante a resolución do convenio de colaboración para a denominada Fase 2 de humanización de Sabarís, resolución adoptada unilateralmente pola Xunta alegando incumprimento das obrigacións por parte do Concello, “cando a realidade é diametralmente oposta”.\nO proxecto que vén desenvolvéndose desde o ano 2016, sufriu diversas modificacións resultando que a súa última revisión (denominada Rev-4), non foi presentada pola Xunta ante o Concello para a súa oportuna tramitación municipal.\nEn diversas ocasións a Xunta de Galicia requiriu ao Concello achegar a certificación de dispoñibilidade dos terreos para promover a licitación da obra, xestión inviable e irresoluble ao non contar o Concello nin coa última revisión do proxecto nin coas preceptivas autorizacións sectoriais.\nO rexedor do Concello, Carlos Gómez, sinala que “a Xunta de Galicia púxonos entre o eixo e a roda, no que parece unha deliberada acción política sen fundamento xurídico”. “Non pode pretender a Xunta que é a que incumpre –subliña Gómez–, resolver o convenio achacando ao Concello a existencia dun incumprimento. Non esquezamos que é a propia Xunta de Galicia a que promove a obra, polo que se realmente tivese vontade de levala a cabo, non buscaría escusas peregrinas para bloquear o proceso”.\nEsgotadas as vías administrativas, o Goberno Local adoptou a decisión de recorrer perante o Xulgado do Contencioso a resolución do convenio ante o que supón unha clara vulneración dos principios de confianza lexítima e lealdade institucional.\nO alcalde de Baiona, Carlos Gómez, lamenta a postura do portavoz do Partido Popular local, Ángel Rodal, quen “novamente, demostra máis interese en defender posturas partidistas que as necesidades dos veciños de Baiona”. Finalmente, o rexedor local convida a quen estea interesado, a consultar o expediente no Concello.\nFernández e Taboada dan o salto desde o Vigo-Rías Baixas júnior\nA reestruturación da súa canteira levada a cabo o ano pasado polo Vigo-Rías Baixas empeza a dar os seus froitos. Dous corredores promocionan desde o equipo júnior ao persoal Elite-Sub23 dentro da estrutura presidida por […]\nO PP acusa o goberno local de Baiona de “falta de sensibilidade e compromiso” co Camiño Portugués da Costa\nO Partido Popular apunta nun comunicado que o estado en que se atopa a coñecida como rotonda do peregrino é un exemplo da deterioración e o abandono do tramo do Camiño Portugués da Costa ao […]


Decreto 23/2016 de reinvestimento dos ingresos obtidos polos montes veciñais en man común | TOPOGRAFIARURAL\nDecreto 23/2016 de reinvestimento dos ingresos obtidos polos montes veciñais en man común\ntopografiarural / 10 marzo, 2016\nDECRETO 23/2016, do 25 de febreiro, polo que se regula o reinvestimento dos ingresos obtidos polos montes veciñais en man común en actuacións de mellora e protección forestal.\nO artigo 27.11 do Estatuto de autonomía de Galicia atribúe á Comunidade Autónoma galega a competencia exclusiva para establecer o réxime xurídico dos montes veciñais en man común.\nO preámbulo da Lei 7/2012, do 28 de xuño, de montes de Galicia, sinala que non é obxecto desta norma a regulación en detalle do réxime xurídico dos montes veciñais en man común. Destaca esta Lei que a dita figura, transcendental para Galicia, cunha competencia autonómica definida estatutariamente, debe manter, como ata agora, unha singularidade normativa específica acorde co seu réxime xurídico.\nNo entanto, determinadas cuestións, como, entre outras, a obriga do reinvestimento no propio monte dunha porcentaxe dos ingresos que xera este, desenvólvese no seu artigo 125 en prol de asegurar a sustentabilidade da xestión forestal e a conservación dos valores, produtos e servizos forestais, tales como os pastos, os cogomelos, as castañas, a madeira ou a biomasa.\nO obxecto fundamental dese artigo ampárase no espírito do informe Brundtland de 1987 de xeito que, satisfacendo as necesidades das persoas que compoñen as actuais comunidades de montes veciñais en man común, se asegure, ao mesmo tempo, que non se comprometen as necesidades das futuras xeracións no goce do seu propio monte.\nA Lei 13/1989, do 10 de outubro, de montes veciñais en man común, establecía no seu artigo 23 que de todos os rendementos económicos que podían derivar dos aproveitamentos se reservaría unha cantidade que se fixaría nos estatutos e que, en todo caso, nunca sería inferior ao 15 % daqueles, e que se debía dirixir a investimentos en mellora, protección, acceso e servizos derivados do uso social a que o monte poida estar destinado. Respecto dos ingresos provenientes dos actos de disposición, de carácter forzoso ou voluntario, o Decreto 260/1992, do 4 de setembro, polo que se aproba o Regulamento para a execución da Lei 13/1989, do 10 de outubro, de montes veciñais en man común, establecía, no seu artigo 12, que o importe das cantidades aboadas por estes negocios xurídicos se debería destinar á mellora do monte ou ao establecemento de obras ou servizos de interese xeral da comunidade propietaria do monte.\nO artigo 125 da Lei 7/2012, do 28 de xuño, de montes de Galicia, modifica estas normas de reinvestimento establecendo, por regra xeral, unha cota mínima cun único destino dedicado á mellora e protección forestal do monte do 40 % de todos os ingresos xerados, sexan dos aproveitamentos e servizos forestais, dos derivados de actos de disposición, dos procedentes de expropiacións forzosas ou calquera outro ingreso de natureza extraordinaria, e elevando incluso esta cota para o caso de ingresos xerados a partir dos produtos resultantes de incendios forestais, pragas ou temporais ata o 100 %.\nPara o dito reinvestimento establécese un período máximo de catro anos contados a partir da finalización do ano en que se obtivo o ingreso. Este período coincide e se coordina co establecido no número 1 do artigo 112 do da Lei 27/2014, do 27 de novembro, do imposto sobre sociedades.\nNo caso de que no antedito prazo de catro anos non fose posible a aplicación total do reinvestimento, a pro piedade poderá presentar á Administración forestal un plan de investimentos plurianual para a súa aprobación. Novamente esta exixencia, establecida no artigo 125 da Lei 7/2012, do 28 de xuño, de montes de Galicia, se integra de xeito coherente co artigo 11 do Real decreto 634/2015, do 10 de xullo, polo que se aproba o Regulamento do imposto sobre sociedades, segundo o cal a Administración tributaria deberá, de forma preceptiva, solicitar informe sobre o plan presentado á Administración forestal de Galicia cando o domicilio fiscal do contribuínte estea nesa comunidade autónoma.\nPor outra banda, o número 7 do artigo 125 da Lei 7/2012, do 28 de xuño, dispuxo que no primeiro semestre de cada ano natural as comunidades de montes deben presentar ante a consellaría competente en materia de montes unha comunicación verbo da realización da totalidade ou da parte prevista das actuacións incluídas no plan de investimentos para o ano anterior.\nEste decreto, por tanto, nace para clarificar dun xeito concreto e detallado cales son os tipos de ingresos e as actuacións e servizos en materia de mellora e protección forestal do monte referidos no artigo 125 da Lei 7/2012, de montes de Galicia. Asemade, o decreto desenvolve o procedemento de comunicación e o procedemento de verificación das cantidades mínimas que reinvestirán as comunidades de montes veciñais en man común a fin de asegurar a sustentabilidade dos seus propios recursos e servizos forestais.\nNa tramitación deste decreto seguiuse o procedemento establecido na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, abriuse un trámite de información pública e consultáronse en trámite de audiencia as organizacións e asociacións interesadas no procedemento e o Consello Forestal de Galicia.\nNa súa virtude, por proposta da persoa titular da Consellería do Medio Rural, no exercicio da facultade outorgada polo artigo 34 da Lei 1/1983, do 22 de febreiro, de normas reguladoras da Xunta e da súa Presidencia, de acordo co Consello Consultivo, e logo de deliberación do Consello da Xunta de Galicia na súa reunión do día vinte e cinco de febreiro de dous mil dezaseis,\nReinvestimento de ingresos dos montes veciñais en man común\nArtigo 2. Das cotas mínimas de reinvestimento\n1. Consonte o disposto no artigo 125 da Lei 7/2012, do 28 de xuño, de montes de Galicia, nos montes veciñais en man común, as cotas mínimas de reinvestimentos en mellora e protección forestal do monte serán as seguintes:\na) De todos os ingresos xerados, a cota de reinvestimento será, cando menos, do 40 %, agás daqueles ingresos xerados a partir dos produtos resultantes de incendios forestais, pragas ou temporais. En todo caso, os estatutos da comunidade veciñal de montes poderán fixar unha cota anual de reinvestimentos superior.\nb) Dos ingresos xerados a partir dos produtos resultantes de incendios forestais, pragas ou temporais, a cota de reinvestimento será do 100 % agás que se xustifique documentalmente ante a Administración forestal que non é necesario o dito nivel de reinvestimento ao estaren satisfeitas todas as actuacións e servizos en materia de melloras e protección forestal do monte relacionados no artigo 5 deste decreto, cando menos, nos seguintes dez anos.\nNo caso de que a catástrofe fose obxecto de cobertura por un seguro forestal previamente contratado, as porcentaxes que se aplicarán aplicar serán as dispostas na letra a).\n2. Só no caso de que os custos dos investimentos referidos no artigo 4 estivesen satisfeitos polas cantidades xeradas nos ingresos nunha porcentaxe inferior á establecida no número 1 deste artigo, esta porcentaxe poderá ser obxecto de redución consonte o disposto no artigo 125.3 da Lei 7/2012.\n3. Para obter a aprobación da redución da porcentaxe que establece o número anterior é preciso que a comunidade de montes veciñais en man común presente unha solicitude, acompañada do acordo da asemblea xeral.\nA solicitude de redución indicará a porcentaxe de reinvestimento concreta que se solicita como cota mínima de reinvestimento e deberá conter, cando menos, a xustificación expresa de tal solicitude, os traballos programados e orzamentados no instrumento de ordenación e de xestión comunicados ou aprobados previamente pola Administración forestal para cada monte. Tamén se poderán incluír outros traballos de carácter extraordinario, directamente relacionados coa xestión forestal sustentable do monte, e que non estivesen previstos nos ditos instrumentos ou aqueles correspondentes ás actuacións descritas nos artigos 8 e 9. Nestes últimos casos, a Administración forestal poderá solicitar unha xustificación técnica que acredite a conveniencia de levalos a cabo.\nA Administración forestal deberá ditar a resolución no prazo máximo de tres (3) meses desde que a solicitude de redución teña entrada no rexistro do órgano competente para resolver.\nA resolución que dite a Administración forestal non porá fin á vía administrativa e contra ela poderá interpoñerse recurso de alzada ante a persoa titular da consellería competente en materia de montes no prazo dun mes contado desde o día seguinte ao da notificación da resolución. A data final da interposición do recurso coincidirá co mesmo ordinal do día da notificación desa resolución.\nVer texto completo do decreto: DOG nº47 do 9 de marzo de 2016\n10 marzo, 2016 en COMUNIDADES MONTES, FORESTAL. Etiquetas:Decreto 23/2016, montes veciñais, réxime xurídico\nFusión do monte Fontes Vellas e o de Carqueixal e A Costa, nun denominado A Freca, pertencente á Comunidade de Montes Veciñais en Man Común de San Pedro, A Reboreda, Carbuíz e Espadanedo, no concello de Xunqueira de Espadanedo (Ourense)\nDeslindamento entre as comunidades de montes veciñais en man común de Calvos e Corvelle, no concello de Bande (Ourense)\n← Desestimación da clasificación como veciñal do monte Garabulla e outros (parroquia de Guillán, Vilagarcía de Arousa)\nAvance en las negociaciones para aprobar el PXOM de Ourense →


O dispositivo de frío de Vigo refórzase con efectivos de Protección Civil - VigoÉ\nO despregue destinado a atender a persoas sen fogar actúa tres veces ao día facilitando bebidas quentes, mantas e información sobre a dispoñibilidade de camas\nSegundo explicou este mércores o alcalde, Abel Caballero, este martes quedaron fóra tres homes -que rexeitaron ir ao centro dos Hermanos Misioneros dos Enfermos Pobres-, dos que un deles se achegou durante a noite ao albergue municipal e ocupou a chamada ‘cama cero’, sempre dispoñible para as emerxencias. Esta mesma noite quedaron vacantes varias camas de mulleres.\nEste equipo de rúa conta cun técnico de inserción e un educador social que lles ofrecen bebidas quentes, incluída sopa. Levan mantas, sacos de durmir e información sobre a dispoñibilidade de espazo e camas no albergue. Tamén actúa en comunicación coa Policía Local, que coñece a situación destas persoas e, se é preciso, trasládaos ao albergue e, no caso de que estea completo, infórmaos da dispoñibilidade de camas no centro dos Hermanos Misioneros dos Enfermos Pobres.\nCaballero expuxo tamén que no albergue se ofrece servizo de comedor e hai una sala habilitada para que os usuarios poidan pasar alí a tarde e o día.\nLentes da campaña ‘Ven y verás’\nTamén en materia social, o Concello entregará seis lentes adaptados da campaña ‘Ven y Verás’, un conxunto de accións solidarias que periodicamente desenvolve a Asociación Abre Sus Ojos con persoas con diversidade funcional (discapacidade intelectual, enfermidade mental…y/o grupos en risco de exclusión social) para examinar a súa vista.\nEntre 70 e 80 profesionais estiveron no mes de outubro en Vigo examinando a entre 400 e 500 usuarios con discapacidade intelectual e enfermidade mental de Galicia e elixiron a seis persoas para serlles entregados lentes adaptados.


A subdelegada do Goberno, satisfeita pola tendencia favorable da seguridade cidadá en Mondoñedo | Amariñaxa.com\n13 horas A subdelegada do Goberno visitou as obras de mellora na praia de San Román\n15 horas Viveiro pública o 12 de agosto as bases para contratar un tecnico o 15 de xuño\nA subdelegada do Goberno, satisfeita pola tendencia favorable da seguridade cidadá en Mondoñedo\n12 Out 2019 Actualidade, Mondoñedo Actualidade, Mondoñedo\nA subdelegada do Goberno, Isabel Rodríguez, expresou a súa satisfacción pola tendencia favorable que está a experimentar a seguridade cidadá no Concello de Mondoñedo, segundo reflicten as estatísticas da Garda Civil.\nIsabel Rodríguez deu conta da evolución da criminalidade en Mondoñedo na sesión que celebrou a Xunta Local de Seguridade, que copresidiron a subdelegada do Goberno e a alcaldesa, Elena Candia. Na xuntanza, celebrada esta mañá na Casa do Concello tamén participaron representanes da Garda Civil, o Subsector de Tráfico, a Policía Autómica e a Policía Local.\nA subdelegada informou de que a criminalidade experimentou en 2018 un descenso do 4,35% respecto ao ano anterior e nos oito primeiros meses de 2019 continuou a tendencia á baixa, con un descenso neste período do 45,16%.\nDe acordo cos datos oficiais da Garda Civil, a taxa de criminalidade en Mondoñedo no 2018 foi do 12,09 por mil habitantes. En total rexistráronse 44 infraccións penais, 26 por delitos graves e menos graves e 18 por delitos leves. Esta cifra supón que a delincuencia experimentou en 2018 un descendo do 4,35% con respecto ao ano anterior, cando se rexistraron no municipio 46 infraccións penais.\nEn canto á evolución da criminalidade neste ano, a evolución segue a ser favorable, xa que, segundo os datos dispoñibles, entre xaneiro e agosto rexistráronse 17 denuncias menos por infraccións penais, 14 menos que no mesmo período do ano anterior, o que supón un descenso do 45,16%.\nO maior descenso produciuse nos delitos contra o patrimonio, que baixaron de 16 a 6 (-62,5%).\nA subdelegada do Goberno tamén fixo referencia á situación da violencia de xénero neste concello e informou de que entre os meses de xaneiro e setembro deste ano rexistrouse en Mondoñedo 1 denuncia por violencia machista. A cifra total de denuncias no ano 2018 foi de 4.\nIsabel Rodríguez fixo referencia tamén ao labor da Garda Civil en materia de seguridade escolar. Neste sentido, detallou que no curso 2018/2019 a Garda Civil impartiu 8 charlas sobre acoso escolar, riscos na Internet e novas tecnoloxías, alcohol e drogas e violencia de xénero destinadas ás comunidades escolares do IES Plurilingüe San Rosendo e o CEIP Álvaro Cunqueiro. Especial impacto tivo a charla sobre violencia de xénero impartida no IES San Rosendo na que o Equipo do Plan Director da Garda Civil e a Unidade contra a Violencia sobre a Muller da subdelegación do Goberno contaron coa participación do cantante Blas Cantó.\nEtiquetas favorableMondoñedoseguridade cidadáSubdelegada do Goberno\nAnterior Ábrense as inscricións ao deporte escolar\nSeguinte As escolas deportivas municipais de Foz comezaron o novo curso


Camiño por Furco e A Matanza: Novos datos | Casa da Eirexe\nNovos datos avalan o trazado dunha vía transversal do Faro por A Matanza e Furco.\nNa miña páxina de Internet https://eirexe.es/referentes-historicos/ xa falaba das razóns que xustificaban o trazado do Camiño de Inverno a Compostela por Oseira. Eran as seguintes:\n1.- Manuel Formoso Lamas afirmaba que a vía entre Chantada e Lalín pasaba polo desfiladeiro chamado Matanza.\n2.- Nun documento do Mosteiro de Oseira de mediados do século XVIII facíase referencia ao camiño «que passa de Santa Cruz deViana para Nogueira«\n3.- As circunstancias da morte do Venerable Servo de Dios Miguel Gónzález contidas no expediente do proceso da súa canonización revelan que a súa morte tivo lugar en Santa Cruz de Viana despois de atravesar El Faro pola Matanza.\n4.- A presenza dos «frades» da orde do Hospital de San Juan de Xerusalén no Bañal, moi preto desta zona, revelan a posible existencia dun hospital de peregrinos.\n5.- Existencia dun antigo camiño na localidade de Castrillón que enlazaba co río Miño, posiblemente na barca de Sernande, cara a O Faro e Compostela.\n6.- No mapa de Domingo Fontán (principios do século XIX) aparece este camiño.\n7.- A aparición dun ara votiva en Quintá de Agrade confirma a antigüidade do camiño.\nRevisadas as Respostas Xerais do Catastro do Marqués da Enseada da Freguesía de Bermún (xurisdición de Chantada) á pregunda 28 do cuestionario («Se hai algún emprego, alcabala ou outras rendas alleadas, a quen, se foi por servizo pecuniario ou outro motivo, de canto foi e o que produce cada un ao ano, de que se deberán pedir os títulos e quedarse con copia,»), dáse a seguinte resposta:\n«… e corenta e quatro Reais que lle rreditua o portádego que percive dita Fra. polo transito que chaman dá Trapela Da. Benita Francisca Taboada viúva e veciña de Santiago en virtude de privilexio e concepción (será concesión) Real de que teñen noticia que son as Alajas que están alleadas á coroa… «\nA situación do devandito portádego non pode ser outra que no mesmo lugar da Trapela, moi próxima ao lugar de Porto, cuxo topónimo fai referencia a un «porto» de montaña, e inmediato tamén ao lugar de Furco (bifurcación) como é o caso tamén referido a unha bifurcación de camiños.\nA percepción de un «portazgo» la Trapela e os propios topónimos Trapela, Porto, Furco ou Confurco avalan o trazado dunha vía transversal do Faro nesta zona.\nA localización deste punto no mapa do IGN 1:50000, vén a confirmar a existencia deste camiño dende moi antigo, xa que como levamos dito o topónimo Trapela, que significa «pequena porta ou abertura que se pecha cunhas táboas» encóntrase situado a moi pouca distancia de outros topónimos tales como Porto, Furco ou Confurco, de significado tamén relacionado con camiños antigos, circunstancia que non podía ser outra dado o seu valor estratéxico como paso obrigado entre a Galicia interior e a Galicia atlántica.\nDá idea da importancia extratéxica de esta zona o feito de que no interrogatorio do Catastro de Ensenada aparecen nada menos que tres arrieiros na feligresía de Furco (pregunta 32): o primeiro con tres caballerias «tratta la mettad del año con especieria y azucar», otro con duas caballerías, e un terceiro «por la Yndusttria que tiene con una cavallería en carrear centteno a las ferias».\nAínda que no interrogatorio de Ensenada non se fala explícitamente delo, un negocio muy lucrativo naquela época era o acarreo do viño desde a ribeira de Chantada ou do Ribeiro ás comarcas do interior de Galicia, precisamente utilizando as caballerías e transitando istes camiños. Un canado de viño (16 litros) costaba unhos 8 reás na ribeira de Chantada e podíase vender en Camba, Deza ou outras zonas de Pontevedra por máis de 20.\n Había otro portádego que tamén levaba Da. Benita Francisca Taboada pero situábase un pouco máis abaixo, no lugar de «Viana y Gulfe», na feligresía de Santa Cruz de Viana, e que controlaría o tránsito con destino ou procedente da vila de Chantada.


IV MAGOSTO E ANDAINA DA ASOCIACIÓN MÚSICA E CULTURA DE GALICIA\nIV MAGOSTO E ANDAINA\nDA ASOCIACIÓN MÚSICA E CULTURA DE GALICIA\nANDAINA ATA O CASTRO DA ACEA\n-Saída do pavillón de deportes ás 12:15h. Dificultade baixa.\nMAGOSTO E FOLIADA DE SOBREMESA\n-Magosto, ás 14 h., no pavillón de deportes.\n-Foliada dende as 16 h.\nO magosto e posterior foliada, contarán coa animación das charangas Escachapeitos e Xente Moza, Cantareiras Zoadeira, Cuncas do Son Cantos de taberna e os grupos de gaitas e acordeóns da asociación.\nA.C. Música e Cultura de Galicia\nExcma. Deputación de Ourense\nEscrito por Justo, el Martes, 09 de Octubre 2018


OV430 Symphonic Aysedeniz, música clásica e pop-rock nun só concerto – A Movida\nOV430 Symphonic Aysedeniz, música clásica e pop-rock nun só concerto\nEste venres 14 de decembro poderemos asistir a unha mestura novidosa de música clásica e pop rock da man da pianista turca Aysedeniz Gökçin e da Orquestra Vigo 430, na que escoitar desde Mozart hasta Coldplay ou Queen.\nA pianista Ayşedeniz Gökçin será a protagonista do recital\nAlgunha vez pensaches en revivir as grandes cancións dos pop-rock internacional a piano e orquestra? O próximo venres 14 de decembro ás 20:30 no teatro García Barbón terás a oportunidade de facelo grazas á pianista turca Aysedeniz Gökçin e á Orquestra Vigo 430. O concerto leva o nome de Symphonic Aysedeniz: A rock journey for piano and orchestra e as entradas están dispoñibles desde 6,40€.\nAysedeniz Gökçin é unha famosa pinaista clásica nada en Turquía. É recoñecida por ter varios traballos nos que adapta ao seu instrumentos temas de grandes bandas de rock, como poden ser Pink Floyd (Pink Floyd Lisztified) ou Nirvana (The Nirvana Project).\nAysedeniz estará acompañada pola Orquestra Vigo 430, que nas súas verbas “trátase dunha orquestra nova e talentosa”. Este será o terceiro concerto da orquestra local nesta tempada 2018/19, no que demostrará o seu carácter flexible e poliédrico. Tras comezar con Mozart, o recital irá derivando en grupos como Pink Floyd, Muse, Coldplay ou Queen, introducindo no recital algúns sintetizadores, algo pouco habitual neste tipo de xéneros.\nEste proxecto, nado fai un ano en Londres nunha charla entre Carlos Rodríguez, director da Orquestra, e Aysedeniz, busca atraer a un público diferente do que acode normalmente a este tipo de concertos. Unha forma distinta de achegar a música clásica á xente nova ou aquelas persoas menos afeitas á música clásica.\nataquilla Ayşedeniz Gökçin Coldplay Concerto García Barbón Mozart Muse música clásica Orquestra Vigo 430 pink floyd Queen


Nigrán suma á súa flota de vehículos un turismo eléctrico cero emisións - ValmiñorTV\nInicioGALEGONigrán suma á súa flota de vehículos un turismo eléctrico cero emisións\nO Concello de Nigrán continúa coa renovación da flota de vehículos municipais grazas á cesión temporal da concesionaria de abastecemento Aqualia dun turismo eléctrico Hyundai Kona de 150 W. Este cero emisións súmase ás dúas furgonetas 100% eléctricas coas que xa contaba o Concello, unha no departamento de Vías e Obras (2018) e outra en Medio Ambiente (2020). O turismo, cunha autonomía superior aos 400 qm servirá para cubrir as necesidades de desprazamento dos diferentes departamentos municipais e, ao mesmo tempo, promoverá a compra de vehículos sostibles entre a veciñanza ao ser un transporte moi silencioso e 0 contaminante.\nDesde o Concello apostamos por medios de transporte non contaminantes e, consecuentemente, predicamos co exemplo. Compre recordar que somos o municipio de España con máis electroliñeiras e mesmo bonificamos o imposto de rodaxe aos vehículos eléctricos, híbridos ou a gas, todo elo como incentivo», explica o alcalde, Juan González, quen incide no aforro económico que supón para as arcas municipais prescindir do combustible e no conveniente que resulta dispor dun punto de carga gratuíto e municipal ao carón da Casa do Concello. Con esta incorporación rebáixase a vida útil media dos seus vehículos, que nos últimos anos pasou de 20 a 10.\nParalelamente, o goberno local aprobou no 2018 unha bonificación do imposto de rodaxe nun 50% aos vehículos híbridos ou a gas (GLP) e nun 75% aos eléctricos ou híbridos enchufables, etiquetados estes últimos pola DGT como “0 emisións”. «É unha labor da administración promover o uso de enerxías limpas e facilitar o acceso a elas mediante este tipo de iniciativas», conclúe González.


Efecto Zeigarnik: necesito ver o seguinte capítulo! - PsicoPico\nEstás a ver un capítulo da túa serie favoria, parece que se achega o desenlace final de trámaa pero, termínase o capítulo e déixanos en albas. Empeza a funcionar o efecto Zeigarnik que nos impulsa a ter que ver o seguinte capítulo para saber o que pasou. Quedamos intrigados e activados na serie ata que publiquen o próximo capítulo.\nEfecto Zeigarnik: lembramos mellor o inconcluso.\nA explicación psicolóxica desta activación cognitiva tena o xa chamado efecto Zeigarnik que fai referencia á capacidade de lembrar mellor aquelas tarefas que tes pendentes ou interrompidas que aquelas que xa realizaches. Unha vez máis, o noso cerebro tenta funcionar da maneira máis eficiente posible. Tendo en conta que a eficiencia fai referencia á resolución de problemas co menor custo posible.\nO nome deste efecto psicolóxico provén da psicóloga rusa Bluma Zeigarnik que publicou a súa investigación sobre este comportamento cognitivo no ano 1927, mentres traballaba co psicólogo da gestalt Kurt Lewin. O estudo consistiu na observación do recordo que tiñan os camareiros dos pedidos pendentes de pago sobre os que xa foran pagados.\nAo parecer, o cerebro elimina a información irrelevante unha vez finalizada. O proceso de pago da conta pendente finalizaba unha tarefa que pasaba a segundo plano no procesamiento cognitivo polo que se esquecía con maior facilidade en beneficio de mellorar o recordo das mesas que tiñan as súas consumicións pendentes de pago. Parece lóxico, e adaptativo. A nosa memoria é limitada.\nÉ unha activación cerebral similar á que sucede cando nos invaden pensamentos intrusivos ou obsesivos, pero con efecto contrario cando a información que se tenta recuperar é tóxica.\nPor tanto, o que sucede é que o cerebro necesita completar a información que recibe con datos senón parece quedar activado ata que o consegue. En ocasións, eses datos son completados de forma errónea polo que se sucede outro efecto psicolóxico relacionado, o efecto Mandela, que sucede cando se completa información de maneira errónea para dar solución a ese conflito cognitivo.\n>> Artigo relacionado: O efecto Mandela: 16 exemplos de como nos inventamos as cousas.\nAcórdasche mellor os nomes das familias de Xogo de Tronos que da túa propia.\nEsta falta de información relevante para resolver unha trama é o que fai que algunha xente quizais lembre antes os nomes dos personaxes da árbore genealógico da familia Lanister de Xogo de Tronos aos nomes dos seus familiares do pobo. Saberse os nomes das familias é unha información útil que se mantén activa ata que terminas de ver a serie ou película e fomenta a motivación necesaria para estar pendentes da estrea do seguinte capítulo.\nÉ por isto que o efecto Zeigarnik é utilizado comunmente en campañas publicitarias para espertar o interese no produto ou por exemplo á hora de elaborar trailers de películas. Necesitamos saber que pasará. Por iso, adoita escoitarse nos programas de televisión aquilo de: “saberémolo despois da publicidade“. Que saberemos!? Ou se utiliza a intriga e incerteza na confección de trailers de películas para motivar a resolución da mesma, a saga Star Wars é un exemplo deste tipo de trailers, que leva a millóns de persoas a ir ao cine canto antes para saber como continúa a historia.\nO ‘Clickbait‘, o efecto Zeigarnick do século XXI\nQuen lle ía a dicir fai case 100 anos a Bluma Zeigarnik que o seu efecto podería explicar o uso en internet dos invasivos e en ocasións molestos ‘clickbait‘. Esta técnica é usada polos internautas como cibercebo para que entren en publicacións ou vídeos de Youtube tras mostrar títulos do estilo: “Cóllolle o móbil á miña noiva e pasa isto…” ou ben imaxes inconclusas que incitan a resolver o “misterio”. Si picas no cebo, claro.\n>> Artigo relacionado: Resistencia á persuasión ou como evitar ser manipulados.\nEfecto Zeigarnik e mellora do estudo.\nO efecto Zeigarnik tamén pode ser útil como técnica de estudo. Investigacións derivadas do estudo inicial de Bluma Zeigarnik demostraron que aquelas persoas que realizaban pausas durante o estudo dunha materia para realizar outro tipo de actividades non relacionadas lembraban mellor o estudado que aquelas que realizaran sesións completas de estudo.\nO motivo é explicado tamén pola teoría de campo de Lewin, que mantiña que unha tarefa xa iniciada establece unha tensión cognitiva especifica sobre ela que facilita a recuperacion da información relacionada e faia máis accesible. Con todo, cando se realiza unha xornada intensiva de estudo e termínase de estudar todo na mesma esa tensión alíviase polo que o cerebro entende que xa non é prioritaria a recuperación desa información.\nPor que non me sei nada despois do exame?\nÉ o mesmo que sucede cando despois de estudar para un exame, unha vez feito parece que xa nos esquecemos de todo. O mesmo sucédeme a min cando termino de escribir un artigo tras a investigación previa. Unha vez feita a tarefa parece que se garda no baúl dos recuerdos.\nAsí que, a próxima vez que vaias estudar fai unha pausa para ver o último capítulo da túa serie favorita. O teu cerebro agradecerao e iniciarás o estudo de maneira máis eficiente. Iso si, non se trata de que che termines Netflix enteiro e procrastines de maneira indefinida.\nZeigarnik, B. (1967). On finished and unfinished tasks. In W. D. Ellis (Ed.), A sourcebook of Gestalt psychology, New York: Humanities press. (Tradución ao inglés do orixinal de 1297)\nTagsEducación efecto Márketing neuromarketing Psicoloxía serie Social\nA Teoría do Desenvolvemento Cognitivo de Piaget


Manuel Sarille, 'polos fillos dos fillos' e máis - A Fiestra de Masoucos\n« A lei de Godwin, ou analoxía nazi de Godwin\nTodos a Vancouver »\nThis entry was posted on Xoves, Xuño 5th, 2008 at 16:13 and is filed under Outros sitios dentro do concello. You can follow any responses to this entry through the RSS 2.0 feed. Responses are currently closed, but you can trackback from your own site.\n7 Responses to “Manuel Sarille, ‘polos fillos dos fillos’ e máis”\n9 Xuño, 2008 ás 9:43\ninventa o futbolín…\ncanto se perdeu daquela…para nunca volver. non somos conscientes do que foi…daquela xa había asociacións de agricultores que funcionaban mellor que as de agora…había bibliotecas en grandes casas e todo se queimou.. había pensadores e parroquias coma esa eran importantes…e todo se perdeu.\n10 Xuño, 2008 ás 9:10\n…inventa a tralla brava,\ninventa o futbolin…\nNon estivemos alí para sabelo, pero solo as personas que morreron… xa se perdeu ben, ademais doutras cousas.\nE senón so hai que mirar para Montecubeiro… o que debeu de ser… e o que é neste momento, que eso si que o sabemos todos, e non é precisamente un lugar con perspectivas de futuro, aínda que coma este hai outros moitos no concello.\n23 Xullo, 2008 ás 12:15\nIncrible todo o que fai referencia a este home, ó mestre Arximiro e o acontecido en Montecubeiro nos funestos anos da guerra. Coido que o noso concello ten moita máis historia da que nos contaron. Rendir tributo publico a esta xente é o menos que debemos facer pois grazas a eles e outros moitos, hoxe disfrutamos de privilexios dos que eles non gozaron en moito tempo. Liberdade, digna calidade de vida….Foron loitadores e sentiron en carne propia o látigo do fascismo máis brutal e vulgar. Debese coñecer ainda máis esta personalidade e en especial a de Arximiro, exemplo proptotípico da Galiza Martir á que Castelao facia referencia.\nTiven a sorte de coñecer ó seu fillo unha noite de copas en Compostela e teño pendente con el un cafe.\nAntes do veran as Xuventudes Socialistas en Santiago tiñamos previsto facer unha charla-coloquio sobre a Memoria Historica e propuxen a Sarille como idoneo para asistir.Pero non puido ser.\n23 Xullo, 2008 ás 20:14\nEso sempre, a historia case nunca é completa por desgracia.\nPois nada, o fillo invitalo para unha entrevista no blog e outras copas de volta, que de seguro será interesante a conversa!!!\nPor outra parte hai cousas que me perdín, esto de vivir na ignorancia!!\n24 Xullo, 2008 ás 0:04\nFarei o que poida e mantereite informado…pero teremos que esperar cando menos a que remate o verán….\n24 Xullo, 2008 ás 17:22\na espera valerá a pena¡¡\nMARTA RIVAS RODRIGUEZ di:\n22 Setembro, 2010 ás 12:30\ndesde que teño uso de razón escoite aos vellos do lugar a historia do mestre e as barbaridades que lle fixeron os fascistas…logo xa con trinta e pico e lonxe da terra o libro de Sarille removeume esas lembranzas e xa non digamos ver o monolito no adro de montecubeiro…non podemos esquecer, só a memoria pode evitar que algo tan tremebundo se repita..”polos nosos fillos, e os fillos dos fillos…”


Xabier Xil Xardón: 'Ás veces parece que a poesía se converteu nun fetiche onde depositar as esperanzas dunha sorte de redención histórica' - Praza Pública\nVenres 28, Setembro 2018 | Cultura\nXabier Xil Xardón: "Ás veces parece que a poesía se converteu nun fetiche onde depositar as esperanzas dunha sorte de redención histórica"\n'detéxtonos', de Xabier Xil Xardón\nNon saber que dicir. Que facer. Como reaccionar ante a barbarie. Atropelados por un tempo histórico que nos colleu co pé cambiado. Con iso ten que ver detéxtonos, o novo poemario de Xabier Xil Xardón, que vén de ser publicado por Positivas. Mais a constatación dos límites da palabra, saber que a poesía non vai redimirnos, non conduce o poemario á deriva do relativismo posmoderno. Ou da chamada "posverdade". Pois queda, polo menos, a enunciación da realidade. “Xa, pero falta moito para Europa?./ Cala, neno, e segue nadando”, di un dos poemas. O seu autor respondeu as nosas preguntas por correo electrónico.\nPodemos empezar polo título, se queres. “detéxtonos” vén do poema da contracapa. Por que decidiches chamarlle así?\nO título é un xogo de palabras, como é obvio, un tanto chusco. Avisa da actitude aceda e desencantada que impregna o poemario, mais tamén do elemento lúdico que atravesa os textos. O texto da contracapa foi o último que escribín e explicita a mensaxe do título afirmando a presenza dun eu autorial e que se complementa coa “dedicatoria” que abre o poemario. Hai, en fin, nos paratextos, unha vontade de provocar, un pouco gratuitamente.\nO libro está estruturado en cinco partes. Non conforman unha unidade na que as partes poidan entenderse como continuidade unhas das outras, mais tampouco están desligadas entre si. Cal foi, un pouco, o criterio para estruturalo nesas cinco partes?\nManexei moito material acumulado para compor o poemario, e o resultado final é fruto dunha selección que ben podía ter dado un conxunto distinto, pero deu este. Non hai un proxecto que dote os textos de unidade a priori, senón que se foi facendo a base de bourar neles e, sobre todo, de polos a falar entre si. A disposición e o agrupamento final en cinco capítulos buscan facilitar a lectura e reforzar unha certa idea de caos organizado.\nSi hai certa continuidade, poderiamos dicir, na forma. A segunda e cuarta parte estruturan a páxina de xeito semellante: poemas curtos ao principio e ao final da mesma. Entre a primeira, a terceira e a quinta, é como se o verso se fose soltando, cada vez menos contido: faise máis longo, máis narrativo, aumentan as maiúsculas, desaparecen signos de puntuación… Por que?\nEstou de acordo. Na segunda e cuarta partes agrupei textos curtos e epigramas arredor de dúas cuestións que me pareceron centrais: a identidade e a propia escrita. Neles, os títulos cobran unha importancia central. Nos capítulos impares agrupei textos longos, máis pensados ás veces para ser ditos do que para fixarse nunha folla, e si, a sintaxe e o sentido vanse diluíndo.\n"Tentei expresar a idea do esfarelamento. A sintaxe que se disloca, o sentido que tende ao absurdo"\nTentei expresar a idea do esfarelamento. A sintaxe que se disloca, o sentido que tende ao absurdo... Outra cousa é que o resultado sexa eficaz do punto de vista comunicativo; cando se xoga contra os elementos que estruturan o discurso córrese o risco de que pareza que o poema trapalea ou que se lle está a tomar o pelo a quen o le. É un risco.\nHai moito xogo coa intertextualidade: Rosalía, Díaz Castro, Martin Codax, o himno galego… Con poemas, cancións… E é moitas veces un xogo irónico, retranqueiro, desmitificador. Por que está, cal é a función da intertextualidade neste poemario?\nAlgunhas referencias e citas literais buscan reforzar a mensaxe, outras ironizar cos textos orixinais. Trátase de textos que chegaron a min, como lector, para quedarse, e que non dubidan en meterse polo medio cando escribo. Ás veces cobran un sentido novo ou mesmo oposto ao orixinal.\n"O caso é que non sei se o poemario pasaría a proba esa da “máquina do plaxio”, porque case nunca emprego cursiva nin explicito a mención a outras autoras"\nÉ un xogo que me gusta, e creo que o diálogo que se establece pode ser enriquecedor. O caso é que non sei se o poemario pasaría a proba esa da “máquina do plaxio”, porque case nunca emprego cursiva nin explicito a mención a outras autoras. Correrei ese risco.\nO poemario ten un sentido xeral como de non saber como posicionarse, que dicir, como reaccionar, ante a barbarie. Como se o tempo histórico se nos adiantase, deixándonos mudos e na retagarda. Por que?\nBen, esa podería ser unha boa síntese do conxunto. Creo que é obvia a analoxía coa realidade social, política e cultural na que estamos inmersos. E nese sentido creo que non é tanto unha denuncia o que fago, mais unha constatación do que hai.\n“A nosa casa/ era unha sucesión de incendios controlados”. En relación co anterior, na primeira parte do libro está a familia, a orixe, o silencio obsceno, o asistir tranquilos á destrución, mentres avanza o tempo, a historia. Por que? A figura da nai aparece tamén cara ao final. Por que?\nA nai quere ser a orixe, esa pulsión que nos leva a refuxiarnos no ideal dun tempo que se esgota. A casa vén ser algo parecido, a memoria oral da familia e da comunidade de orixe, sexa cal for. Quere ser, dalgún xeito, aquela casa do poema de Aresti tan ben traducido do euskera por Isaac Xubín, que onde no orixinal dicía “a casa do meu pai”, el fixo dicir “a casa da miña mai”. Só que a nosa casa é mala de defender porque xa está ardendo. Arde todos os anos.\n"A nosa casa é mala de defender porque xa está ardendo. Arde todos os anos"\nNa segunda parte hai como unha constatación dos límites da palabra, e do poema, para dicir. Non deixa de ser un tema moi presente na poesía actual mais, por que este enfoque? Dígoo porque tamén vexo aí algo xeracional. Admitir como que a poesía non vai salvarnos, fronte a tantas esperanzas que se puxeron nela, por exemplo, ao asignarlle un papel tan relevante na construción nacional galega.\nA poesía galega cangou sobre os seus textos un peso inmenso. Ás veces parece que se converteu nun fetiche onde depositar as esperanzas dunha sorte de redención histórica.\n"Vendo que a poesía vai un pouco derreada pola vida, nesa sección cebeime a gusto a frivolizar con todo iso"\nA poesía ten moito por facer dentro das súas limitacións, mais creo que non entra dentro das súas posibilidades salvarnos de nada nin mudar nada por si mesma. Así que, vendo que a poesía vai un pouco derreada pola vida, nesa sección cebeime a gusto a frivolizar con todo iso, empezando pola miña propia condición de persoa que lle dedica tempo a lela, a escribila e a gozala.\nMais esta constatación da dificultade para dicir non leva ao pensamento posmoderno nin moito menos á “posverdade” -de feito, hai varios versos que critican, a través da ironía, a linguaxe dos medios e da publicidade-. Porque a realidade si é enunciada, sobre todo a partir da terceira parte. “Xa, pero falta moito para Europa?./ Cala, neno, e segue nadando”, di un dos poemas. E esa realidade enúnciase desde a conciencia da subalternidade. En que sentido e por que?\nIso si que pode facelo a poesía, enunciar. Non redimir, mais si armar un texto que articule un certo sentido do real, aínda que con moitas limitacións. Pode, creo, sinalar a realidade, deformala para revelala como construto ideolóxico, póla contra as cordas da evidencia. Pero esa realidade ten que transformarse por outras vías, e aí, como dixen, a poesía nada ten para dicir nin para facer. Creo que se lle deu en chamar “posverdade” ao que en realidade é monopolio absoluto da violencia.\n"Creo que se lle deu en chamar “posverdade” ao que en realidade é monopolio absoluto da violencia"\nA posmodernidade acaboulle botando a culpa de todo á linguaxe, ao discurso, mais creo que ese proceso de ensimesmamento é fruto dunha derrota que pouco ten que ver coa linguaxe nin moito menos coa poesía, senón coa substracción da economía do ámbito da decisión política. Podemos laiarnos pola xente que morre fuxindo da miseria, mais non podemos tomar ningunha decisión política de calado ao respecto; mentres non afrontemos iso, ningún poema “servirá para salvarnos”.\n"Podemos laiarnos pola xente que morre fuxindo da miseria, mais non podemos tomar ningunha decisión política de calado ao respecto"\nAínda que falar dun binomio rural/urbano podería ser falso -e máis nun poemario que parece situarse en Vigo-, si hai unha certa constatación do caos da cidade como unha sorte de ocultación, -da memoria histórica, por exemplo-. Por que?\nCreo que falarmos hoxe de rural e urbano é unha cuestión moi discutible. Aínda así, no meu percurso vital si que pasei de ser de aldea a vivir nunha cidade. Atopei aí un conflito permanente, tanto co lugar de onde veño coma co lugar ao que cheguei. Obviamente, no noso imaxinario colectivo, a cidade é ese lugar onde o país se desarticula; o urbano penetrou no rural nas últimas décadas ata disolver moitos dos modos de vida tradicional, que non teñen tanto que ver cunha visión romántica do rural como co desmantelamento de lóxicas de convivencia en que a comunidade tiña (ten) un grande papel protagonista.\n"Estamos no medio (final?) dun proceso de individualización salvaxe que nos desarma pouco a pouco"\nEstamos no medio (final?) dun proceso de individualización salvaxe que nos desarma pouco a pouco, nun contexto en que unha persoa xurídica ten moito máis peso social ca unha comunidade composta por persoas físicas. Podería resumirse nunha brincadeira: dispersádevos todos, é o espolio final. E o despoboamento do rural ten moito que ver con isto.\nUnha Xunta que declara a bosta patrimonio da humanidade, un IES Moncho Reboiras concertado e un IES María Miramontes concertado e segregado. Tras un intento de redacción dun manifesto que se destrúe a si mesmo, que se desescribe. Hai tamén no poemario bastante sentido do absurdo. Mais, detrás deste absurdo, hai como un sentido de urxencia, como certa esperanza de que, pese ás limitacións da palabra, algo poderiamos facer para que o tren non nos colla definitivamente. É así? Por que?\nPois vivo o día a día, coma calquera que non pense apenas en salvar o seu cu, cunha sensación de impotencia moi aguda ante o desmantelamento de moitas cousas que considero básicas para un futuro viable e vivible.\n"Vivo o día a día, coma calquera que non pense apenas en salvar o seu cu, cunha sensación de impotencia moi aguda ante o desmantelamento de moitas cousas que considero básicas para un futuro viable e vivible"\nMais tamén recupero de vez a esperanza ao ver que segue habendo unha chea de colectivos e persoaos que erguen, contra vento e maré, proxectos ilusionantes. A lista é inabranguible. O caso é que, malia ao pesimismo, non podo deixar de ser tamén optimista, e creo que iso tamén se reflicte nalgúns textos.\n“O esgotamento dos estereotipos masculinos roza/ os límites do escatolóxico e a min tócame os/ collóns”. É un libro, tamén, quizais, escrito desde un “masculino singular” -como Carlos Negro-, con conciencia de selo. En que sentido?\nNo sentido de non fuxir de confrontar co espello, de non obviar o que non debe ser obviado; lembro ser eu moi neno e sentir una satisfacción enorme por ter nacido rapaz. Ser unha nena, supoño que por todo o que eu vía e malamente daba razonado, resultábame unha mala idea.\n"A nosa maneira de relacionarnos coa nosa propia masculinidade é contraditoria e xéranos grandes contradicións"\nCreo que os homes arrastramos ese prexuízo ao longo dos anos, e ímolo vestindo de diferentes maneiras. A nosa maneira de relacionarnos coa nosa propia masculinidade é contraditoria e xéranos grandes contradicións, a empezar por como xestionamos os privilexios dos que gozamos e de que maneiro imos elaborando discursos e conxugandoos co politicamente correcto para xustificalos.


Experiencia no traballo das competencias clave co alumnado con NEAE | Eduga\nInicio » Experiencia no traballo das competencias clave co alumnado con NEAE » Experiencia no traballo das competencias clave co alumnado con NEAE\nExperiencia no traballo das competencias clave co alumnado con NEAE\nDesde o curso 2014/15, no CEIP Portofaro estamos a traballar as competencias clave a través dun grupo de traballo coordinado polas mestras de AL e PT. Este proxecto ten a súa razón de ser na preocupación existente porque o alumnado con necesidades específicas de apoio educativo (NEAE) adquira a autonomía necesaria para desenvolverse de xeito satisfactorio na vida cotiá, máis aló do caderno e do libro de texto.\nEsther M.ª Manivesa Blanco\nAlmudena García Rey\nSandra Pardo Souto\nMestras de PT e AL do CEIP Portofaro (Cambre - A Coruña)\nO paso da adolescencia á madurez adulta leva consigo unha serie de retos que requiren de certas destrezas para que as persoas sexan quen de valerse por si mesmas. Este proxecto partiu das dificultades que atopamos entre o alumnado con necesidades específicas de apoio educativo (NEAE) para aplicar os coñecementos adquiridos á realidade, ás tarefas cotiás. A súa finalidade foi dotar o alumnado, a través do traballo das competencias clave, das habilidades e das capacidades necesarias para ser quen de desenvolver unha vida o máis autónoma posible.\nAs ditas competencias clave, enmarcadas na Lei orgánica 8/2013, do 9 de decembro, para a mellora da calidade educativa (LOMCE) son as seguintes:\nComunicación lingüística (CCL).\nCompetencia matemática e competencias básicas en ciencia e tecnoloxía (CMCCT).\nCompetencia dixital (CD).\nAprender a aprender (CAA).\nCompetencias sociais e cívicas (CSC).\nSentido de iniciativa e espírito emprendedor (CSIEE).\nConciencia e expresións culturais (CCEC).\nO centro onde se desenvolveu este proxecto é un centro de educación infantil e primaria (CEIP), de liña dous, cun total de catrocentos cincuenta alumnos e alumnas. O claustro está composto por trinta e catro mestras e mestres: oito de infantil, catorce de primaria e doce especialistas. Este centro está situado nunha localidade periférica da cidade da Coruña, nun contorno urbano, cun nivel social e cultural medio-alto.\nNesta experiencia participou todo o profesorado e estivo coordinado polos membros do Departamento de Orientación (PT e AL).\nCon todo, a repercusión do proxecto foi tal que as actividades acabaron realizándose non só no centro senón tamén nas súas inmediacións, facendo partícipes a supermercados, restaurantes, lavanderías e outras tendas do comercio local.\nEn consecuencia, foi preciso implicar a toda a comunidade educativa levando as actividades traballadas na aula á vida diaria coas familias, potenciando deste xeito a integración das aprendizaxes nas rutinas do noso alumnado.\n3. Obxectivos e actividades\nA meta principal do proxecto era que o alumnado con NEAE adquirira progresivamente maior autonomía e chegase a valerse por si mesmo. En consecuencia, os obxectivos xerais foron os seguintes:\nAmpliar o vocabulario de uso común.\nLograr maior motricidade.\nAvanzar no desenvolvemento da lectoescritura e da loxicomatemática.\nAdquirir certas responsabilidades.\nProgresar na habilidade do manexo das novas tecnoloxías.\nPara alcanzar estes obxectivos, durante o curso 2014/15, levamos a cabo cinco proxectos intimamente ligados entre si. A idea principal de todos eles era recrear na aula distintos contextos, para poder poñer en práctica de forma directa habilidades e destrezas necesarias para desenvolverse na vida cotiá.\nEste é o nome que recibiu o supermercado creado na aula, a partir de materiais reciclados, para recrear os produtos que se poden atopar nun supermercado. A través das actividades que realizaron os nenos e as nenas no SuperFaro, desempeñando diferentes roles, traballamos multitude de contidos de forma práctica e lúdica. Ao dispoñer na aula dun contexto moi semellante ao real, puidemos aplicar todo o que aprendemos relacionado coa expresión oral e escrita, así como coa lóxica e a matemática.\nSupermercado de aula\n2. O señor dos fogóns\nPartindo da motivación suscitada entre o alumnado e o profesorado a raíz do SuperFaro, decidimos habilitar outro espazo da aula para recrear unha cociña. Ao igual ca co supermercado, as familias colaboraron achegando mobiliario e distintos utensilios para simular unha cociña o máis real posible.\nEsta actividade permitiunos crear unha continuidade entre facer a compra no supermercado e todas as tarefas posteriores que teñen lugar na casa. Así mesmo, tamén se traballaron aspectos relacionados cunha alimentación equilibrada, consumo responsable e actitudes e hábitos necesarios para alcanzar e manter un estilo de vida saudable.\nCociña de aula\n3. Limpo a miña lareira\nO seguinte contexto creado na aula foi un dormitorio e un espazo provisto dunha lavadora e dun tendal. As actividades ían enfocadas a traballar a motricidade do alumnado a través de tarefas de limpeza e coidado propias dun fogar, e actitudes e hábitos referidos á hixiene. Con esta experiencia completouse o percorrido polas principais actividades que unha persoa ten que desenvolver no seu día a día.\nLavandería e dormitorio\n4. Patrullando a cidade\nA través deste proxecto simulamos viaxes en diferentes medios de transporte, coa axuda do encerado dixital interactivo, para poder achegar o alumnado a distintas contornas e situacións. Estas actividades ían encamiñadas a mellorar a autonomía, a confianza e a seguridade das nenas e dos nenos, coñecendo e utilizando as normas que permiten convivir nestes espazos, os distintos servizos públicos que neles poden atopar e o seu funcionamento.\nSimulación de viaxe en autobús\nEste foi o proxecto final co que rematamos o curso, no que puxemos en práctica e reforzamos todo o traballado desde o inicio. Con esta experiencia os rapaces e rapazas adquiriron conciencia da necesidade de dedicación, esforzo, e responsabilidades necesarias para valerse por si mesmos, así como da liberdade, satisfacción e desenvolvemento persoal que a independencia leva consigo.\nEste último traballo permitiunos tamén valorar o grao de consecución dos obxectivos, así como reflexionar sobre os aspectos que cómpre mellorar de cara a futuros proxectos.\n4. Metodoloxía e recursos\nA implicación real de toda a comunidade educativa foi un piar base no desenvolvemento do proxecto. A participación dos distintos sectores, o traballo en equipo, a implicación das familias e o esforzo día tras día do alumnado fixo posible, ademais de acadar os obxectivos propostos, converter a actividade escolar nunha experiencia inesquecible.\nAsí mesmo, foi fundamental que o profesorado coñecese a nova lexislación educativa e investigase na procura dunha metodoloxía de carácter lúdico para realizar as actividades, integrando o traballo das competencias clave.\nO material do que dispuxemos para desenvolver o proxecto foi realizado, na súa maioría, polo alumnado, empregando materiais de refugallo. Tamén recibimos contribucións de comercios locais, de docentes e das familias do alumnado: berces, alfombras, envases, ferros de pasar, roupa, tendais, utensilios de cociña, mobiliario etcétera.\nNun principio, o proxecto tiña como destinatario o alumnado con NEAE, mais finalmente estendeuse ao resto de alumnas e alumnos do centro. Isto foi debido ao grande interese que suscitou non só entre o alumnado senón tamén entre o profesorado, que viu no proxecto SuperFaro unha oportunidade para integrar o traballo das competencias clave nas distintas materias. Por esta razón, a día de hoxe, o SuperFaro segue en funcionamento na aula de PT, así como o novo HiperFaro situado nun espazo común do centro, onde alumnado de distintos niveis educativos realiza actividades propias das diferentes materias.\nUn dos aspectos clave do proxecto foi a implicación e a motivación constante do alumnado á hora de realizar os materiais, as actividades e colaborar, en definitiva, en todas as fases do proxecto. Tamén as familias, que fixeron posible trasladar estas experiencias á vida real dos nenos e das nenas.\nO interese mostrado polo alumnado durante todo o proxecto fíxonos ver a necesidade de reformular a metodoloxía que se emprega nas aulas. O traballo a través de xogos e experiencias, no canto de fichas en papel monótonas e desligadas da realidade, fai que as tarefas diarias na escola sexan máis motivadoras, non só para o alumnado senón tamén para os mestres e as mestras.\nComo se pode ver no seguinte vídeo, é necesario un cambio metodolóxico real.\n- Decreto 229/2011, do 7 de decembro, polo que se regula a atención á diversidade do alumnado dos centros docentes da Comunidade Autónoma de Galicia nos que se imparten as ensinanzas establecidas na Lei orgánica 2/2006, do 3 de maio, de educación.\n- Lei orgánica 8/2013, do 9 de decembro, para a mellora da calidade educativa 2013.\n- Orde ECD/65/2015, do 21 de xaneiro, pola que se describen as relacións entre as competencias, os contidos e os criterios de avaliación da educación primaria, a educación secundaria obrigatoria e o bacharelato.


Constituído o novo Consello dás Mareas coa ausencia do sector crítico\nVillares pide "respecto" e "responsabilidade" á candidatura de Bruzos, á que insta a pronunciar "internamente" as súas "discrepancias", mentres os críticos piden "unha auditoría externa".\n"Na nosa lista colaboran persoas de 26 correntes distintas"\nLuís Villares (Lugo, 1978) atende a Galiciapress (como tamén fixo o outro cantidato David Bruzos) a uns días de que o Consello dás Mareas decida cal das dúas listas debe asumir a dirección. Ademais de incidir na pluralidade da súa lista, Villares matiza a polémica das doazóns dos deputados de Podemos, asegurando que "o compromiso de limitación salarial está a cumprirse" . Para o seu rival ten palabras de eloxio: "Bruzos é un gran compañeiro e unha persoa dialogante".\n"Aquí non sobra ninguén, traballaremos porque todos intégrense no proxecto de En Marea"\nDavid Bruzos (1979, Ourense) ofrece a Luís Villares -a quen encomia polo seu labor parlamentario- integrarse na dirección se sae elixido. Nunha entrevista con Galiciapress apela a abrir o espazo e integrar a máis persoas para construír un proxecto plural e sólido que poida chegar a presidir a Xunta. O ex-deputado encabeza a lista do grupo dos críticos (Podemos, ANOVA, EU e algunhas mareas) coa dirección actual, que medirán forzas coa oficialistas de Villares esta fin de semana.\nNa orde do día figuran a aprobación dos regulamentos dos órganos de dirección e a convocatoria do plenario do próximo verán.\nO sábado 29 de abril terá lugar unha nova reunión do Consello dás Mareas.\n"Que teñen que ver co espírito orixinario de En Marea", engadiu ao reivindicar a confluencia no seu momento de forzas "que apostan pola unidade".\nO alcalde da Coruña considera que "rompe unha lista de consenso e confluencia" e exclúe "sensibilidades maioritarias".\nCensuran nunha misiva que non hai "ningunha explicación razoable" para que non se convocase desde comezos de febreiro e apelan á "cordura".\nO Consello das Mareas celebrou a súa primeira reunión este sábado, que quedou nunha "toma de contacto".\nO primeiros debates do órgano de dirección céntranse na estrutura da organización, a súa liña política e o papel de Villares, pero non está previsto "que hoxe quede todo resolto".\nCre que todas as mareas municipais "deben ter o mesmo peso", sexan "das cidades ou de pobos grandes ou pequenos"\nContinúa no aire se Villares será tamén portavoz orgánico, cuestión que poderá resolverse na primeira reunión do Consello o sábado.\nO proceso rematou ás nove da mañá "sen incidencias" e os resultados daranse a coñecer pola tarde.\nO gran interrogante é se Luís Villares poderá compaxinar a portavocía parlamentaria coa orgánica.


Xuventude abre ata o 6 de setembro o prazo de solicitudes do programa "Aprende Xogando" - Xornal de Lugo " />\n• 1 Setembro, 2020\nAna González Abelleiraaprende xogandoárea de Xuventude Concello de Lugo\nEste martes abriuse o prazo de solicitudes do programa de conciliación familiar “Aprende Xogando”, organizado pola área de Xuventude, dirixida pola edil Ana Abelleira. Esta iniciativa diríxese a nenas e nenos empadroadas/os no Concello de Lugo cunha idade comprendida entre os 3 e os 12 anos. O programa levarase a cabo, durante o período lectivo, en horario de tarde, das 16:00 ás 20:30 horas, e nas vacacións escolares tamén en xornada de maña, das 9:00 ás 14:00 horas.\nAs solicitudes poderanse efectuar ata o vindeiro 6 de setembro de xeito telemático polos/as proxenitores/as dos/das menores, no e-mail aprendexogando@lugo.gal, sinalando nome, apelidos e D.N.I. do/da proxenitor/a, nome, apelidos e data de nacemento da/o menor e aportando a documentación requerida e anexo normalizado. No prazo de 3 días hábiles seguintes ao da finalización da presentación de solicitudes, publicarase a lista de admitidas/os e de reservas nas dependencias da Casa da Muller.\nDebido á situación actual derivada da COVID-19, nesta edición priorizarase o acceso ao programa ás fillas e fillos de nais e/ou pais que traballan, así como a familias monomarentales ou monoparentales, co obxectivo de facilitar a volta ao traballo das persoas con menores ao seu cargo durante o curso escolar 2020/2021. Ademais, o pago do servizo realizarase de forma mensual, ante posibles revisións do programa motivadas pola evolución da situación epidemiolóxica.\nAsí mesmo, para garantir a saúde de todas as persoas participantes, tomaranse as medidas necesarias para adaptarse ás condicións sanitarias recomendadas en función da normativa vixente en cada momento, moitvo polo cal se poderán ver afectadas as localizacións, aulas, aforos e calquera outro aspecto preciso atendendo sempre ás recomendacións das autoridades sanitarias competentes.\nNo primeiro trimestre do curso escolar correspondente ás tardes dos meses de outubro, novembro e decembro o prazo de solicitude terá lugar do 1 ao 6 de setembro. Nos meses de xaneiro, febreiro e marzo e ás mañás das vacacións de Nadal o prazo de solicitude terá lugar do 1 ao 7 de decembro. No terceiro trimestre do curso escolar correspondente ás tardes dos meses de abril, maio e xuño e ás mañás das vacacións de Semana Santa a solicitude terá lugar do 1 ao 6 de marzo. No último trimestre do curso escolar correspondente ás tardes dos meses de xullo, agosto e setembro e ás mañas das vacacións de verán, correspondentes á última semana de xuño, meses de xullo e agosto e primeira semana de setembro o prazo de solicitude terá lugar do 1 ao 6 de xuño. Neste trimestre admítese a solicitude por meses independentes como viña sendo habitual ata agora (en lugar do trimestre completo), co fin de adaptarse ás vacacións estivais das/dos proxenitoras/es e/ou representantes legais.


--->https://galiciaxa.com/?p=14293 Xesús Rábade Paredes gaña o I Concurso de Poesía de Torre de Caldaloba - Terrachaxa.com\nXesús Rábade Paredes gaña o I Concurso de Poesía de Torre de Caldaloba\n7 Dec 2018 Actualidade, Cospeito, Cultura Actualidade, Cospeito, Cultura\nO escritor de Cospeito Xesús Rábade Paredes resultou gañador do I Concurso de Poesía de Torre de Caldaloba organizado para visibilizar o estado no que se atopa esta peza do patrimonio chairego. A obra seleccionada foi a presentada co lema Torre de Caldaloba en Terras de Valverde.\nO xurado desta primeira edición estivo formado por Martiño maseda, Adolfina Mesa, Xosé Otero Canto, Beatriz López Dorado e Montserrat González Álvarez. Da peza gañadora recoñeceron “a súa imaxinación e contido histórico e antropolóxico, así coo o xeito de nefiar un corpus poético onde pasado e presente conflúen en torno ao símbolo que representa a Torre de Caldaloba”.\nXesús Rábade, que recibirá 1.500 euros de premio en metálico e verá publicada a súa obra, é natural da parroquia de Seixas.\nO segundo premio foi para o mestre e escritor ourensán Paulino Peña Álvarez, autor dun libro presentado baixo o lema Na pel das arbores do vento. O xurado valorou nesta obra “a súa evocación dos sentidos, cun axeitado uso da retórica e da voz poética en forma de versos como trallazos que obrigan a pensar e deixan un suave pouso de recordo”.\nNa categoría de menores de 18 anos repartíronse tamén dous premios, dotados con senllos lotes de libros ademais dunha tablet, no caso do primeiro premio, e dun libro electrónico para o segundo.\nA gañadora neste apartado foi Andrea Sanjurjo Martínez, da Pobra do Caramiñal coa peza titulada E mascendo finou aínda que xa se empoderaba. O segundo foi para Yare Brea Espinosa, da Coruña, por Ciencia nun poema.\nO galardóns se entregarán o día 15 de decembro, ás 18.00 horas, nun acto que terá lugar no local social de Pino.\nEtiquetas Concurso de poesíaCospeitopremioTorre de Caldaloba\nAnterior Sabela está un pouco máis preto da final de Operación Triunfo\nSeguinte Beatriz Dourado gaña a II edición do certame Vilariñas